কোন প্রকৃত কবির জীবন প্রকৃতই ব্যর্থ হয় না। সমসাময়িক কালের আধাঁরিমা হয়তো তাকে ঢেকে রাখে, হয়তো কোলাহলের বিভীষিকায় তিনি গোপনে, নিভৃত অন্তরালে চলে যান। চুপিচুপি। কাওকে না জানিয়ে।নীরব অভিমানে। তারপর একদিন এইসব কোলাহল, আতসবাজির আলোর কারসাজি ফুরিয়ে গেলে তাঁর কাজ স্বমহিমায় আমাদের কাছে প্রকাশ পায়। যেমন পেয়েছেন ইংরাজ কবি ব্লেক, আমাদের জীবনানন্দ। সারা পৃথিবী জুড়ে এমন উদাহরণ অনেক আছে, এ তো আমরা অল্প বিস্তর সকলেই জানি। আমাদের বিশ্বাস, কবি সিদ্ধেশ্বর সেনও তেমনই একজন শক্তিমান কবি। অনেক সমস্যার মধ্যে তাঁকে নিয়ে আমরা এই সংখ্যা করেছিলাম এক ব্যক্তিগত দায় অনুভব করে। বিশ্বাস ছিল একদিন সিদ্ধেশ্বর সেন প্রাসঙ্গিক হবেনই বাংলা কবিতা পাঠকের কাছে। সুদূর ওপার বাংলায় তাঁকে নিয়ে আপনাদের আগ্রহ আমাদের বিশ্বাস আরও দৃঢ় করল, স্বকালের পক্ষ থেকে আপনাদের সকলকে ধন্যবাদ। আর যাঁর নানান অবদানের জন্য এই কবিকে নিয়ে কাজটি আমরা প্রায় সম্পূর্ণ করতে পেরেছি, আমাদের কাছের মানুষ, প্রিয় মানুষ অরুণদাকে প্রণাম, এক্ষেত্রেও তিনি পশ্চিমবাংলার মফস্বল গ্রামের এই পত্রিকাকে ওপার বাংলার প্রকৃত সাহিত্য রসিকদের কাছে পৌঁছেদিলেন। স্বকাল পত্রিকার সিদ্ধেশ্বর সেন সংখ্যাটির প্রতি যদি কারও আগ্রহ থাকে তাহলে পশ্চিমবঙ্গে আপনাদের কেউ এসে থাকলে আমাদের সঙ্গে যোগাযোগ করতে পারেন। আমন্ত্রণ রইল।